NEUVOSTON ENSIMMÄISESSÄ KÄSITTELYSSÄ VAHVISTAMA KANTA (EU) N:o 5/2012,

Euroopan parlamentin ja neuvoston direktiiviksi direktiivin 2000/75/EY muuttamisesta bluetongue-tautia vastaan rokottamisen osalta

Hyväksytty neuvostossa 15. joulukuuta 2011

2012/C 46 E/02

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

Unionissa on aiemmin rekisteröity vain yksittäisiä bluetongue-tautiviruksen tiettyjen serotyyppien esiintymisiä. Näitä esiintymisiä oli pääasiassa unionin eteläisissä osissa. Direktiivin 2000/75/EY antamisen jälkeen ja erityisesti bluetongue-tautiviruksen serotyyppien 1 ja 8 ilmettyä unionissa vuosina 2006 ja 2007 bluetongue-tautivirus on levinnyt unionissa laajemmalle, ja se saattaa muodostua endeemiseksi tietyillä alueilla. Sen vuoksi kyseisen viruksen leviämisen torjunta on vaikeutunut.

Viime vuosina on uuden teknologian ansiosta tullut saataville inaktivoituja bluetongue-taudin rokotteita, joista ei aiheudu vaaraa epätoivotusta rokoteviruksen leviämisestä rokottamattomiin eläimiin. Näiden rokotteiden laaja käyttö vuosien 2008 ja 2009 rokotusohjelmien aikana on parantanut tautitilannetta merkittävästi. Nykyisin ollaan laajalti sitä mieltä, että inaktivoitujen rokotteiden käyttö on paras keino bluetongue-taudin torjuntaan ja kliinisten tautitapausten ennaltaehkäisyyn unionissa.

OVAT HYVÄKSYNEET TÄMÄN DIREKTIIVIN:

1 artikla

Muutetaan direktiivi 2000/75/EY seuraavasti:

2 artikla

1) Jäsenvaltioiden on hyväksyttävä ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään … (4). Niiden on viipymättä toimitettava nämä säädökset kirjallisina komissiolle.

Niiden on sovellettava näitä säädöksiä viimeistään … päivästä … kuuta … (5).

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2) Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

(1) EUVL C 132, 3.5.2011, s. 92.

(2) Euroopan parlamentin kanta, vahvistettu 7. huhtikuuta 2011 (ei vielä julkaistu virallisessa lehdessä).

(3) EYVL L 327, 22.12.2000, s. 74.

(4) Kuusi kuukautta tämän direktiivin voimaantulosta.

(5) Kuusi kuukautta ja yksi päivä tämän direktiivin voimaantulosta.

NEUVOSTON PERUSTELUT

I JOHDANTO

Komissio toimitti neuvostolle 15. marraskuuta 2010 neuvoston direktiivin 92/119/EY (1) 15 artiklaan perustuvan ehdotuksen neuvoston direktiiviksi. Neuvoston oikeudellisen yksikön lausunnon nojalla komission ehdotuksen johdettu oikeusperusta korvattiin SEUT 43 artiklan 2 kohdalla, jossa edellytetään tavallista lainsäätämisjärjestystä (2).

Euroopan parlamentti antoi lausuntonsa 7. huhtikuuta 2011 (3).

Talous- ja sosiaalikomitea antoi lausuntonsa 15. maaliskuuta 2011 (4).

Neuvosto vahvisti 15. joulukuuta 2011 ensimmäisen käsittelyn kantansa SEUT 294 artiklan mukaisesti.

II TAVOITTEET

Direktiiviehdotuksen tarkoituksena on saattaa direktiivissä 2000/75/EY vahvistetut nykyiset bluetongue-tautia koskevat rokotussäännöt ajan tasalle lisäämällä niiden joustavuutta. Bluetongue-tauti on märehtijöiden (kuten nautaeläinten, lampaiden ja vuohien) tauti, joka tarttuu virusta eläimestä toiseen levittävien hyönteisten välityksellä. Rokottaminen on paras keino bluetongue-taudin torjuntaan ja kliinisten tautitapausten ennaltaehkäisyyn EU:ssa. Rokotteiden käyttöä rajoittavat kuitenkin direktiivissä 2000/75/EY vahvistetut nykyiset säännöt, joiden mukaan rokotteita voidaan käyttää vain alueilla, joilla tautia on ilmennyt ja joille on sen vuoksi asetettu eläinten liikkumista koskevia rajoituksia. Kyseiset säännöt perustuvat kokemuksiin niin sanotuista muunnetuista elävistä rokotteista tai elävistä heikennetyistä rokotteista, jotka olivat ainoat saatavilla olevat rokotteet kymmenen vuotta sitten, kun direktiivi annettiin. Nuo rokotteet voivat johtaa rokoteviruksen epätoivottuun leviämiseen rokottamattomiin eläimiin alueilla, joilla rokotetta on käytetty. Direktiiviehdotuksella käyttöön otettavat uudet joustavat säännöt perustuvat siihen, että nykyisin on saatavilla inaktivoituja rokotteita, joita voidaan käyttää menestyksekkäästi myös niiden alueiden ulkopuolella, joilla on voimassa eläinten liikkumista koskevia rajoituksia.

III NEUVOSTON KANNAN ERITTELY

Neuvoston kannassa vahvistetaan komission ehdottamat tavoitteet ja otetaan huomioon lähes kaikki Euroopan parlamentin ensimmäisen käsittelyn tarkistukset.

Neuvosto yhtyy erityisesti Euroopan parlamentin näkemykseen, että SEUT 43 artiklan 2 kohta on asianmukainen oikeusperusta tälle direktiiville. Pysyvien edustajien komitea (Coreper I) vahvisti tämän näkemyksen. Saatuaan neuvoston oikeudellisen yksikön lausunnon, jossa suhtauduttiin kielteisesti johdetun oikeusperustan käyttöön tässä ehdotuksessa, se päätti kokouksessaan 26. tammikuuta 2011 ehdottaa Euroopan parlamentille, että lainsäätäjät tekisivät tällaisen muutoksen oikeusperustaan, sillä komission yksiköt eivät voineet sitoutua toimittamaan nopeasti uudelleen näin muutettuun oikeusperustaan perustuvaa ehdotusta. (5)

Neuvoston kannassa on muutettu Euroopan parlamentin ensimmäisen käsittelyn lausuntoa ainoastaan kahdelta osin:

1. Vaikka neuvoston kannassa on säilytetty kaikki muut ehdotetut vaatimukset, jotka liittyvät kansallisten säännösten toimittamiseen komissiolle, nimenomainen velvoite käyttää vastaavuustaulukoita on poistettu. Neuvosto katsoo, että tämä vastaa toimielinten välisten horisontaalisten neuvottelujen lopputulosta vastaavuustaulukoiden osalta, ja se panee merkille komission edustajan vakuutuksen, että komissio ei pidä tätä nimenomaista vaatimusta perusteltuna käsiteltävänä olevan direktiivin tapauksessa.

2. Toinen muutos koskee direktiivin saattamiselle osaksi kansallista lainsäädäntöä asetettavaa määräaikaa.

(1) Neuvoston direktiivi 92/119/ETY, annettu 17 päivänä joulukuuta 1992, yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä (EYVL L 62, 15.3.1993, s. 69).

(2) Asiak. 5498/11.

(3) P7_TA-PROV(2011)0147.

(4) NAT/512 - CESE 538/11.

(5) Asiak. 5498/11 ja 5499/11.